b'\n_START_ARTICLE_\nRogainiai\n_START_SECTION_\nApra\xc5\xa1ymas\n_START_PARAGRAPH_\nRagainiai i\xc5\xa1sistat\xc4\x99 Varmijos Moz\xc5\xabr\xc5\xb3 vaivadijos rytuose ir 17 kilometr\xc5\xb3 nutol\xc4\x99 \xc4\xaf rytus nuo apskrities centro Geldap\xc4\x97. Kiek \xc5\xa1iauriau prasideda Romintos giria. Kelet\xc4\x85 \xc5\xa1imt\xc5\xb3 metr\xc5\xb3 \xc4\xaf rytus nuo kaimo i\xc5\xa1kilusi 260 m auk\xc5\xa1\xc4\x8dio morenin\xc4\x97 kalva Lapk\xc4\x97 (vok. Lapke Berg), v\xc4\x97liau vadinama Bernsteinberg (liet. Gintaro kalnas). 1953 m. kovo 4 d. \xc5\xa1i kalva buvo pavadinta Lisia G\xc3\xb3ra (liet. Plikasis kalnas). Ragainiai pasiekiami vaivadijos keliu Nr.. Gele\xc5\xbeinkelio prieigos nebeliko, kai po Antrojo pasaulinio karo buvo u\xc5\xbedaryta gele\xc5\xbeinkelio linija Geldap\xc4\x97\xe2\x80\x93\xc5\xbdydkiemis su artimiausia stotele Me\xc5\xa1kerupiuose (lenk. Meszno)._NEWLINE_Kaimas \xc5\xbeinomas nuo 1555 m. 1874 m. tapo naujai \xc4\xafkurto to paties pavadinimo pr\xc5\xabsi\xc5\xa1ko vals\xc4\x8diaus centru, \xc4\xaf\xc4\x97jusiu \xc4\xaf Geldap\xc4\x97s apskrit\xc4\xaf. XX a. pr. jam priklaus\xc4\x97 330 ha \xc5\xbeem\xc4\x97s. Iki m\xc5\xabs\xc5\xb3 dien\xc5\xb3 i\xc5\xa1silaik\xc4\x97 L formos dvaro r\xc5\xabmai ir koply\xc4\x8dia parke. 1910 m. Ragainiuose buvo 232 gyventojai, i\xc5\xa1 j\xc5\xb3 88 gyveno apylink\xc4\x97se. 1928 m. prie Ragaini\xc5\xb3 vals\xc4\x8diaus prijungus Katharinenhofo vals\xc4\x8di\xc5\xb3, gyventoj\xc5\xb3 skai\xc4\x8dius Ragainiuose i\xc5\xa1augo, o v\xc4\x97liau suma\xc5\xbe\xc4\x97jo: 1933 m. registruoti 429 gyv., o prie\xc5\xa1 Antr\xc4\x85j\xc4\xaf pasaulin\xc4\xaf kar\xc4\x85 \xe2\x80\x93 396 kaimie\xc4\x8diai. Iki Antrojo pasaulinio karo pabaigos tikintieji evangelikai liuteronai buvo priskirti Dubinink\xc5\xb3 parapijai, o katalikai \xe2\x80\x93 ba\xc5\xbeny\xc4\x8diai Geldap\xc4\x97je. Pokaryje evangelikai liuteronai priklauso Geldap\xc4\x97s parapijai, o katalikai meld\xc5\xbeiasi Dubinink\xc5\xb3 ba\xc5\xbeny\xc4\x8dioje.'